**Når arbejdsulykken er sket**

**- information til tilskadekomne**

**Hvordan anmeldes en arbejdsskade?**

Der skelnes mellem arbejdsulykker - og erhvervssygdomme.

En arbejdsulykke er en fysisk eller psykisk skade – herunder krænkende handlinger (f.eks. fysisk vold, trusler om vold, mobning eller seksuel chikane), som sker efter en hændelse eller påvirkning, der sker pludseligt eller inden for 5 dage. Arbejdsulykken/den krænkende handling anmeldes/registreres af din arbejdsgiver på InsuBiz X-net, hvorefter du får en kopi af anmeldelsen.

En erhvervssygdom er en sygdom/lidelse, der opstår over længere tid end 5 dage - som skyldes arbejdet eller de forhold, som arbejdet er foregået under. **Erhvervssygdommen skal anmeldes af din egen læge.**

**Arbejdsulykker og krænkende handlinger – anmeldelse/registrering på InsuBiz X-net**

Når arbejdsgiver skal anmelde/registrere skaden på InsuBiz X-net, er det vigtigt at få beskrevet skaden så grundigt som muligt. Husk at det senere kan være svært at huske præcist, hvad der skete – og hvordan man havde det – og tænk over, at de sagsbehandlere, som læser beskrivelsen af din skade ikke kender forholdene på dit arbejde, og derfor skal kunne vurdere din sag ud fra de oplysninger, som er givet i beskrivelsen.

Det er en god ide, at du og din arbejdsmiljøgruppe sørger for, at flg. spørgsmål vil kunne besvares ved at læse anmeldelsen af arbejdsulykken:

* Hvad skete der?
* Hvem var involveret (dig – borgere – kollegaer osv.)?
* Hvilken skade (fysisk/psykisk) skete der på dig?

Hvad var din reaktion? Hvordan var de fysiske forhold?

* Forventer du behandlingsbehov pga. arbejdsulykken (f.eks. fysioterapi,

kiropraktik, psykolog osv.)? Er behandlingen påbegyndt?

Når arbejdsulykken er anmeldt, vil du modtage kopi af anmeldelsen. Du bør beholde dette eksemplar, da det er dit bevis for rettidig anmeldelse af arbejdsulykken – og fordi du senere kan få behov for genoptagelse af din arbejdsulykke, hvis du f.eks. får varigt mén af ulykken.

**Arbejdsulykkesforsikring**

Som arbejdsgiver er Albertslund Kommune forpligtiget til at tegne arbejdsulykkesforsikring for alle ansatte. Albertslund Kommune er dog selvforsikret. Der er indgået en aftale med Forsikringsmæglerfirmaet Contea om behandling af arbejdsulykkerne. Selvom kommunen er selvforsikret, er du stillet på samme måde, som hvis der var tegnet forsikring.

Kommunens forsikringsadministration (Risikostyring & Callcenter) og Forsikringsmæglerfirmaet Contea bliver sidestillet med et forsikringsselskab – og et forsikringsselskab må ikke videregive følsomme oplysninger. Risikostyring & Callcenter og Forsikringsmæglerfirmaet Contea må derfor ikke give din arbejdsgiver oplysninger om arbejdsskadesagen. Din arbejdsgiver må dog jf. lovgivningen modtage oplysning, om skaden kan anerkendes.

Som tilskadekommen må du selvfølgelig selv bestemme hvilke oplysninger, du giver til din arbejdsgiver.

**Rettidig anmeldelse af arbejdsulykken**

Du bør orientere din nærmeste leder om arbejdsulykken hurtigst muligt – og i øvrigt følge arbejdspladsens procedure.

Iflg. lov om arbejdsskadesikring skal en arbejdsulykke, der antages at kunne begrunde krav på ydelser efter loven, anmeldes snarest muligt og senest 9 dage efter skadens indtræden. I praksis anses arbejdsulykken dog for rettidigt anmeldt, hvis den anmeldes inden 1 år fra skadedatoen.

Hvis arbejdsulykken forventes at medføre f.eks. behandlingsudgifter, bør den dog anmeldes hurtigst muligt.

**Hvad sker der, når arbejdsulykken er anmeldt?**

Når der anmeldes en arbejdsulykke, skal der svares JA eller NEJ til, om skaden ønskes vurderet efter arbejdsskadeloven.

**NEJ** - så er arbejdsulykken registreret. Hvis der er fravær ud over 1 dag, vil Arbejdstilsynet dog modtage anmeldelsen. Risikostyring & Callcenter vil ikke foretage sagsbehandling af arbejdsulykken, og du vil derfor ikke få noget brev omkring arbejdsulykken.

Selv om der svares NEJ, kan sagen genoptages senere, hvis du senere konstaterer, at ulykken måske har medført varigt mén eller behandlingsudgifter osv. I så fald skal du kontakte Risikostyring & Callcenter.

**JA** - så går arbejdsulykken til behandling. Arbejdsulykken behandles af Forsikringsmæglerfirmaet Contea, som vil sende brev til dig om sagen. Som udgangspunkt vil arbejdsulykker uden fravær blive henlagt, hvis der ikke forventes behandlingsudgifter som følge af ulykken.

Uanset om der svares JA eller NEJ til vurdering efter loven, vil du få dit eksemplar

af anmeldelsen.

Og uanset om der er svaret JA eller NEJ, vil du senere kunne få sagen genoptaget ved at kontakte Risikostyring & Callcenter eller Forsikringsmæglerfirmaet Contea. Du bør få sagen genoptaget, hvis arbejdsulykken medfører behandlingsudgifter, forventning om varigt mén eller hvis du har haft fravær på 5 uger eller derover.

Forsikringsmæglerfirmaet Contea skal sende sagen til Arbejdsskadestyrelsen, hvis du har haft fravær på over 5 uger eller hvis ulykken forventes at medføre varigt mén.

I nogle situationer vil det forventede fravær på dit eksemplar af anmeldelsen ikke stemme overens med dit faktiske fravær – det kan f.eks. være, at din arbejdsgiver har registreret din ulykke, mens du stadig er sygemeldt eller du kan være blevet sygemeldt efter at ulykken er blevet anmeldt. I så fald skal du eller din arbejdsgiver give Forsikringsmæglerfirmaet Contea besked, hvis du har haft fravær på 5 uger eller derover.

**Hvis arbejdsulykken medfører behandlingsudgifter?**

Som nævnt tidligere er det en god ide at skrive i beskrivelsen på anmeldelsen, om der er behandlingsbehov eller forventning om behandlingsudgifter pga. arbejdsulykken. Hvis Forsikringsmæglerfirmaet Contea har denne oplysning, er der nemlig mulighed for at give et dækningstilsagn om hvor mange behandlinger, du vil kunne få dækket.

Såfremt arbejdsulykken medfører udgifter til behandling, skal du selv anmode Forsikringsmæglerfirmaet Contea om at få dækket udgifterne.

Risikostyring & Callcenter og Forsikringsmæglerfirmaet Contea må ikke orientere din arbejdsgiver om hvilken behandling, som du evt. får dækket – eller hvor mange udgifter/behandlinger, som Risikostyring & Callcenter har betalt/refunderet.

I nogle sager skal der indhentes lægeerklæring, inden der kan tages stilling til dækning af behandlingsudgifter. Dette taler derfor også for, at arbejdsulykken anmeldes hurtigst muligt.

Eksempler på udgifter vedr. arbejdsulykker, som du kan få dækket:

* Fysioterapi
* Psykologsamtaler
* Kiropraktorbehandlinger hos en autoriseret kiropraktor
* Akupunktur udført af en læge
* Plastre/forbindinger, hvis de købes som følge af arbejdsulykken
* Medicin
* Tandlæge-behandling
* Briller

Du kan ikke efter arbejdsskadesikringslovgivningen få:

* Erstatning for svie og smerte
* Erstatning for tabt arbejdsfortjeneste
* Godtgørelse for tort (ved krænkelse af frihed, fred, ære eller person)
* Erstatning for ødelagte ting – f.eks. tøj og smykker
* Dækning af udgifter til advokat eller anden rådgivning

Der er nogle betingelser, der skal være opfyldt, før behandlingsudgifter vil være dækket:

* Din skade skal skønnes at være omfattet af arbejdsskadesikringsloven
* Behandlingen skal som udgangspunkt foretages af en behandler med overenskomst med sygesikringen
* Der skal være tale om, at behandlingerne har en helbredende effekt. Hvis behandlingerne kun har lindrende effekt, dækkes udgifterne ikke
* Behandlingen skal hænge tidsmæssigt sammen med skaden – dvs. at behandlingen bør igangsættes umiddelbart efter ulykken osv.

**Arbejdsskadestyrelsens evt. behandling af sagen**

Hvis sagen sendes til Arbejdsskadestyrelsen, tager Arbejdsskadestyrelsen først og fremmest stilling til, om skaden er omfattet af loven – altså om skaden er sket på grund af arbejdet eller de forhold, det er foregået under.

Hvis Arbejdsskadestyrelsen træffer afgørelse om, at din ulykke kan anerkendes efter arbejdsskadesikringsloven, vil de efterfølgende tage stilling til om du har krav på erstatning for varigt mén og erhvervsevnetab. Hvis Forsikringsmæglerfirmaet Contea har bedt Arbejdsskadestyrelsen om det, vil de også tage stilling til dækning af behandlingsudgifter.

Når Arbejdsskadestyrelsen modtager sagen, vil de i første omgang indhente en række oplysninger, før de kan træffe en afgørelse – det kan f.eks. være journaler, lægeerklæring, speciallægeerklæring, oplysninger om din ansættelse og arbejde fra din arbejdsgiver osv.

Hvis du er medlem af en fagforening, skal du være opmærksom på, at mange fagforeninger tilbyder deres medlemmer hjælp i forbindelse med arbejdsskadesager.

Hvis du har spørgsmål ifm. anmeldelse af arbejdsskader, så kontakt:

* Forsikrings- og risikorådgiver Lars Voldum

 Mail: lars.voldum@albertslund.dk

 Tlf. 4368 6706 el. 2126 9747